สกู๊ป : ศึกษาพลังงานถ่านหิน รองรับความต้องการพลังงานอนาคต
การแสวงหาแหล่งพลังงานเพื่อมาผลิตเป็นไฟฟ้า รองรับการเจริญเติบโตและความต้องการที่มีเพิ่มมากขึ้นในประเทศ เป็นสิ่งที่ภาครัฐกำลังเร่งเพื่อศึกษาข้อมูล หนึ่งในนั้นคือแหล่งพลังงานถ่านหินที่ยังคงเป็นทางเลือกอีกทางหนึ่งในขณะนี้ 

การพึ่งพาทรัพยากรธรรมชาติ อย่างก๊าซธรรมชาติ นำมาผลิตพลังงานในการพัฒนาประเทศ ยังเป็นสิ่งที่ประเทศต้องอาศัย และเป็นพลังงานหลักในการขับเคลื่อน แต่ทรัพยากรทางธรรมชาติถือได้ว่าเป็นทรัพยากรที่มีขีดจำกัดในการใช้ และมีวันที่จะหมดไปในอนาคต 

การหาพลังงานทางเลือก เพื่อทดแทนพลังงานที่กำลังจะหมดไป ซึ่งที่ผ่านมาประเทศไทย ได้พยายามหาพลังงานทดแทนในรูปแบบต่างๆเข้ามาช่วยเสริมความต้องการพลังงานของประชาชน  แต่ยังไม่เพียงพอและส่วนใหญ่มักเป็นการผลิตไฟฟ้าจากพลังงานน้ำที่ให้กำลังการผลิตได้ไม่มาก จึงจำเป็นต้องหาพลังงานทดแทนอื่นๆมาใช้ ซึ่งประเทศไทยมีหลักดำเนินการ 3 ข้อก็ คือ ราคาพลังงาน การดูแลสิ่งแวดล้อม และความมั่นคงทางพลังงาน หนึ่งในนั้นก็ถือการผลิตไฟฟ้าจากถ่านหิน เนื่องจากสามารถให้ความคุ้มค่าและสามารถควบคุมได้ แต่ขณะเดียวกันการทำงานก็ต้องทำให้ประชาชนเกิดความมั่นใจในขั้นตอนการผลิตว่าจะไม่เกิดอันตราย

ประเทศไทยได้เชิญให้ประเทศใกล้เคียงอย่าง เวียดนาม พิลิปปินส์ อินโดนีเซีย และญี่ปุ่น มาแลกเปลี่ยนเรียนรู้เทคโนโลยีของประเทศเหล่านี้ ซึ่งถือว่าเป็นประเทศที่ต้องมีกลยุทธ์ในการสำรองแหล่งพลังงานเอาไว้ใช้เช่นกัน ซึ่งทุกประเทศต่างเห็นตรงกันว่า พลังงานถ่านหินยังถือเป็นทางเลือกหลักที่ควรนำมาผลิตไฟฟ้า

ข้อมูลจากสำนักงานสารสนเทศด้านพลังงานประเทศสหรัฐอเมริกา การผลิตไฟฟ้าจากถ่านหินทั่วโลกจะเพิ่มขึ้นจาก 7-8 ล้านล้านกิโลวัตต์-ชั่วโมง ในปี พ.ศ.2555 และจะเป็น 10 ล้านล้านกิโลวัตต์-ชั่วโมง ในปีพ.ศ. 2583 เนื่องจากทั่วโลกยังมีความต้องการใช้ไฟฟ้าเพิ่มขึ้น สะท้อนให้เห็นว่าพลังงานในอนาคตจำเป็นต้องใช้พลังงานถ่านหินมาผลิตไฟฟ้าแน่นอน

และเมื่อดูข้อมูลการใช้พลังงานในประเทศไทยนั้นก็พบว่าปัจจุบันพลังงานไฟฟ้าที่ประเทศไทยผลิตได้นั้นมาจากเชื้อเพลิงก๊าซธรรมชาติสูงสุด ในสัดส่วนร้อยละ 67  รองลงมาเป็นเชื้อเพลิงลิกไนต์  ถ่านหิน ร้อยละ20 น้ำมันเตาและดีเซล ร้อยละ 1  พลังน้ำ ร้อยละ 3  พลังงานหมุนเวียน ร้อยละ 2 และซื้อไฟฟ้าจากต่างประเทศ ร้อยละ 7 ซึ่งเป็นเชื้อเพลิงที่จะมาผลิตเป็นไฟฟ้า หากไม่เร่งหาพลังงานที่ผลิตขึ้นเองแล้ว ในอนาคตประเทศไทยอาจจะไม่มีพลังงานที่เพียงพอต่อความต้องการในการพัฒนาประเทศได้